ՏԵՂԵԿԱՆՔ – ՀԻՄՆԱՎՈՐՈՒՄ

«Վանաձորի Հ. Թումանյանի անվան պետական համալսարան» հիմնադրամի ռեկտորի ընտրության արդյունքները հաստատելու մասին»

ՀՀ կառավարության որոշման նախագծի վերաբերյալ

**Անհրաժեշտությունը.**

«Վանաձորի Հ. Թումանյանի անվան պետական համալսարան» հիմնադրամի ռեկտորի ընտրության արդյունքները հաստատելու մասին» ՀՀ կառավարության որոշման նախագծի ընդունման անհրաժեշտությունը բխում է «Բարձրագույն և հետբուհական մասնագիտական կրթության մասին» Հայաստանի Հանրապետության օրենքի 15-րդ հոդվածի 4-րդ մասի պահանջներից:

**Ընթացիկ իրավիճակը և կարգավորման նպատակը.**

«Բարձրագույն և հետբուհական մասնագիտական կրթության մասին» Հայաստանի Հանրապետության օրենքի 15-րդ հոդվածի 4-րդ մասի համաձայն՝

«Պետական բարձրագույն ուսումնական հաստատության ռեկտորն ընտրվում է Հայաստանի Հանրապետության օրենսդրությամբ և բարձրագույն ուսումնական հաստատության կանոնադրությամբ սահմանված բաց մրցույթի կարգով՝ ուսումնական հաստատության խորհրդում, գաղտնի քվեարկությամբ, 5 տարի ժամկետով: Նույն անձը չի կարող ավելի քան երկու անգամ անընդմեջ ընտրվել ռեկտորի պաշտոնում:

**Ռեկտորի ընտրության արդյունքները հաստատում է հիմնադիրը: Արդյունքներն անվավեր ճանաչելու դեպքում, համաձայն գործող կարգի, նշանակվում է ռեկտորի նոր ընտրություն:»:**

ՀՀ կառավարության2016 թվականի մայիսի 19-ի N 615-Ն որոշմամբ հաստատված «Վանաձորի Հ. Թումանյանի անվան պետական համալսարան» հիմնադրամի կանոնադրության համաձայն հիմնադրամի հիմնադիրը Հայաստանի Հանրապետությունն է` ի դեմս Հայաստանի Հանրապետության կառավարության:

Կանոնադրության 60-րդ կետը ևս սահմանում է, որ ռեկտորի ընտրության արդյունքները հաստատում է հիմնադիրը, իսկ ըստ նույն կանոնադրության 58-րդ կետի՝ « Ռեկտորի պաշտոնում ընտրված է համարվում այն թեկնածուն, ով **հավաքել է խորհրդի ցուցակային կազմի 50 տոկոսից ավելի ձայն**:»:

2020 թվականի մարտի 1-ին կայացել է Վանաձորի Հ․ Թումանյանի անվան պետական համալսարանի հոգաբարձուների խորհրդի նիստը, որին մասնակցում էին խորհրդի բոլոր՝ 24 անդամները:

Փակ, գաղտնի քվեարկության արդյունքում քվեները 4 թեկնածուների միջև բաշխվել են հետևյալ կերպ՝ Ռուբիկ Դալլաքյան՝ 1 կողմ , Ստեփան Ստեփանյանց՝ 1 կողմ, Ռուստամ Սահակյան՝ **15 կողմ** , Զարուհի Վարդանյան՝ 6 կողմ, բոլորին դեմ՝ 1:

Հիմք ընդունելով կանոնադրության վերոնշյալ դրույթները՝ «Վանաձորի Հ․ Թումանյանի անվան պետական համալսարան» հիմնադրամի հոգաբարձուների խորհրդի 2020 թվականի մարտի 1-ի համապատասխան որոշմամբ ՎՊՀ ռեկտոր է ընտրվել տեխնիկական գիտությունների դոկտոր Ռուստամ Ռաֆիկի Սահակյանը։

**Ակնկալվող արդյունքը.**

Նախագծի ընդունումը կնպաստի համալսարանի բնականոն գործունեությանը, ընտրված ռեկտորի կողմից համալսարանի ընթացիկ գործունեության ղեկավարման իրականացմանն ու հոգաբարձուների խորհրդի որոշումների պատշաճ կատարմանը: